b'\n_START_ARTICLE_\nGiannis Boutaris\n_START_PARAGRAPH_\nGiannis Boutaris (gr\xc3\xa6sk: \xce\x93\xce\xb9\xce\xac\xce\xbd\xce\xbd\xce\xb7\xcf\x82 \xce\x9c\xcf\x80\xce\xbf\xcf\x85\xcf\x84\xce\xac\xcf\x81\xce\xb7\xcf\x82 ), f\xc3\xb8dt i Thessaloniki 13. juni 1942, er en gr\xc3\xa6sk virksomhedsleder og politiker. Han blev i 2010 valgt til borgmester I Thessaloniki, Gr\xc3\xa6kenlands n\xc3\xa6stst\xc3\xb8rste by, og genvalgt I 2014. Boutaris er i udenlandske medier blevet rost for sine politiske og \xc3\xb8konomisk resultater i en for Gr\xc3\xa6kenland ekstremt vanskelig tid, og blev valgt som verdens 8de bedste borgmester i 2014.\n_START_SECTION_\nBaggrund og uddannelser\n_START_PARAGRAPH_\nHan er f\xc3\xb8dt ind i en velhavende familie, som ejede et af Gr\xc3\xa6kenlands fineste og internationalt anerkendte vinfirmaer. Hans skolegang udfoldede sig p\xc3\xa5 Aristoteles-universitetets eksperimenterende grundskole og siden p\xc3\xa5 Kollegio Anatolia (ogs\xc3\xa5 kendt som American College), begge i Thessaloniki. Han er uddannet i kemi fra Aristoteles-universitetet og i \xc3\xb8nologi fra Athens vin-institut. Fra 1969 til 1996 arbejdede han i familiefirmaet, Boutaris, i Naoussa lidt nord for Thessaloniki. I 1998 oprettede han sit eget vinfirma, Kir-Yanni. Som ung var han tilknyttet KKE, Gr\xc3\xa6kenlands kommunistiske parti. Boutaris taler \xc3\xa5bent om sin alkoholisme; han har ikke r\xc3\xb8rt alkohol i mere end 30 \xc3\xa5r.\n_START_SECTION_\nPolitisk karriere\n_START_PARAGRAPH_\nHan stillede f\xc3\xb8rste gang op til borgmester-valget i Thessaloniki i 2006 p\xc3\xa5 en broget liste af sm\xc3\xa5partier og milj\xc3\xb8bev\xc3\xa6gelser og fik p\xc3\xa5 en tredjeplads 16% af stemmerne. Som borgmester valgte Nea Demokratias Vassilios Papageorgopoulos. I 2010 blev han med 33,6% nr. 2 i f\xc3\xb8rste valgrunde efter NDs Konstantinos Gioulekas. I anden valgrunde mellem de to kneb han sig ind p\xc3\xa5 f\xc3\xb8rstepladsen med 50,15% mod Gioulekas\' 49,84% svarende til et flertal p\xc3\xa5 300 stemmer. I 2014 fik Boutaris i 2. valgrunde 58% mod udfordreren, ND Stavros Kalafatis, der fik 41,9%.\n_START_SECTION_\nKontroverser\n_START_PARAGRAPH_\nTsipras-regeringen bad i 2015 Gr\xc3\xa6kenlands kommuner om at s\xc3\xa6tte deres likvide kassebeholdninger ind p\xc3\xa5 konti i landets statsbank, hvilket KEDE, kommunernes landsforening n\xc3\xa6gtede, med mindre en lov derom blev vedtaget. Boutaris gik imod str\xc3\xb8mmen og meddelte, at hans kommune ville g\xc3\xb8re det. Han begrundede det s\xc3\xa5ledes: "Vi g\xc3\xb8r ikke regeringen en tjeneste, men vi hj\xc3\xa6lper nationen." I samme forbindelse karakteriserede han regeringens adf\xc3\xa6rd som "komplet sk\xc3\xb8r".'